text: Antallet af klager over politiet er nu oppe på ti, og derfor har Statsadvokaturen for Nordjylland besluttet at inddrage Rejseholdet i efterforskningen. - Nu ligger sagen hos Statsadvokaten, og må gå sin gang, men i øvrigt ønsker jeg ikke at kommentere en verserende sag, udtalte Jørn Aabye, Chefpolitiinspektør ved Nordjyllands Politi til Tv2Nord i dag. Cafe 1000fryds bestyrer Eva Vardinghus klagede selv over politiets håndtering af uroen. -Jeg er glad for, at Statsadvokaten tager vores klage alvorligt og at sagen nu er givet videre til Rejseholdet. Det er godt nok stadig politiet, der skal undersøge politiet, men jeg har tillid til, at tingene bliver ordentligt undersøgt, siger Eva Vardinghus. Den 26. august var der sammenstød mellem punkere og fodboldfans i forbindelse med en punkfestival på 1000fryd. Det udviklede sig siden også til konfrontationer med ordensmagten, og i den forbindelse blev fem unge efterfølgende sigtet for vold mod politiet.
summary: Politiets håndtering af gemytterne skal nu undersøges til bunds.